Diari Oficial de la Generalitat Valenciana


Sumari del DOGV 4733, del 16-04-2004 (2004/3719)

ORDE de 2 d'abril de 2004, de la Conselleria d'Indústria, Comerç i Turisme, per la qual es convoquen ajudes per a accions d'articulació del Sistema Valencià de Ciència-Tecnologia-Empresa (SVCTE) per a l'exercici 2004.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4733

Data del DOGV
:   16-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3719


Data del document
:   02-04-2004

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * cooperació tècnica
    * societat sense fins de lucre
    * universitat
    * suport econòmic
    * col·legi professional
    * centre d'investigació
    * recerca i desenvolupament
    * innovació
    * transferència de tecnologia
    * ajuda pública

ORDE de 2 d'abril de 2004, de la Conselleria d'Indústria, Comerç i Turisme, per la qual es convoquen ajudes per a accions d'articulació del Sistema Valencià de Ciència-Tecnologia-Empresa (SVCTE) per a l'exercici 2004. [2004/X3719]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenrotllament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
El Pla Valencià d'Investigació Científica, Desenrotllament Tecnològic i Innovació (PVIDI) 2001-2006, contempla entre els seus objectius el fomentar la interrelació vertical, la coordinació i la interrelació entre els diferents agents implicats en el Sistema Valencià de Ciència-Tecnologia- Empresa (SVCTE). En el marc general dels objectius del Programa d'Innovació, Desenrotllament i Transferència de Tecnologia es proposa impulsar un model de gestió proactiva en matèria d'I+D+I focalitzat en la promoció d'un conjunt de modalitats de caràcter horitzontal que fomenten la cooperació, coordinació i col·laboració en matèria d'investigació, desenrotllament i innovació tecnològica entre centres i instituts d'investigació o tecnològics amb la finalitat d'aconseguir un major aprofitament dels equips d'investigadors i tecnòlegs valencians i per a reforçar la capacitat tecnològica de les empreses valencianes.
  
Per tot això, en l'exercici de les funcions atribuïdes en matèria de foment de la investigació científica, desenrotllament tecnològic i innovació pel Decret 7/2003, de 21 de juny, del president de la Generalitat, i a l'empara de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
1. L'objecte de la present convocatòria és regular el procediment de concessió, en règim de publicitat, transparència, concurrència, objectivitat, igualtat i no discriminació, un conjunt de modalitats d'ajudes que potencien l'articulació del Sistema Valencià de Ciència-Tecnologia-Empresa en el marc del Pla Valencià d'Investigació Científica, Desenrotllament Tecnològic i Innovació (PVIDI) 2001-2006.
  
2. Als efectes d'esta convocatòria es consideren accions d'articulació aquelles accions l'objectiu de les quals siga afavorir el desenrotllament d'activitats de cooperació i interacció en matèria d'investigació, desenrotllament i innovació tecnològica, entre les diferents entitats del sistema valencià d'innovació, a fi d'augmentar l'eficàcia dels esforços i accelerar la seua utilització per part dels agents econòmics i socials.
  
3. El règim d'ajudes s'aplicarà tal com es determina en els següents articles.
  
Article 2. Modalitats d'accions d'articulació
  
Es consideraran accions d'articulació les que s'establisquen entorn de les següents línies d'actuació:
  
Modalitat A. Projectes d'I+D+I en cooperació entre almenys dues entitats diferents.
  
Es finançarà la realització de projectes integrats d'I+D+I en els que els centres d'investigació i tecnològics generen i transmeten, de manera conjunta, els coneixements científics necessaris per a enfortir les capacitats de desenrotllament tecnològic de les empreses valencianes i desenvolupen tecnologia en nínxols clau per a l'activitat social i econòmica de la Comunitat Valenciana.
  
L'objectiu específic d'esta modalitat és el foment de transferència de tecnologia i la difusió dels resultats de la I+D des de la comunitat científica i tecnològica a les empreses valencianes per a facilitar així als sectors productius l'accés a coneixements i tecnologies existents, que els permeta al seu torn desenrotllar productes, processos o servicis innovadors.
  
Modalitat B. Xarxes d'investigació en les quals participen diversos agents del Sistema Valencià de Ciència-Tecnologia-Empresa (SVCTE), a fi d'avançar en un àmbit concret tot reunint una massa crítica de coneixement especialitzat. Es finançaran activitats d'integració, gestió del node de la xarxa, així com activitats relacionades amb la difusió i divulgació de resultats amb atenció especial al desenrotllament d'esquemes de cooperació en àrees prioritàries dels programes que integren el PVIDI 2001-2006.
  
L'objectiu específic d'esta modalitat és l'enfortiment de la capacitat investigadora i tecnològica dels grups d'I+D per a millorar la seua competitivitat i avançar en la vertebració del SVCTE.
  
Modalitat C. Xarxes de transferència de tecnologia
  
En esta modalitat es finançarà la creació i desenrotllament d'esquemes cooperatius entorn de les estructures d'articulació del Sistema Valencià de Ciència-Tecnologia-Empresa, sent objectiu específic el foment de la funció de transferència de tecnologia, incloent models organitzatius al si de les entitats dirigits a la creació d'empreses de base tecnològica i difusió de la innovació tecnològica sobre els sectors productius valencians.
  
Modalitat D. Projectes de creació o reorientació de centres de competència i intensificació d'activitats en coordinació amb el Pla Nacional d'I+D+I o el Programa Marc IDT de la Unió Europea, aportant recursos complementaris entre els participants amb l'objecte de potenciar estes accions en el context regional.
  
Modalitat E. Ajudes per al finançament d'altres accions d'articulació d'especial urgència, interés o oportunitat en relació amb els objectius del Programa d'Innovació, Desenrotllament i Transferència de Tecnologia (PIDTT) del PVIDI 2001-2006 no inclosos en les modalitats generals.
  
Article 3. Beneficiaris
  
Podran ser sol·licitants i beneficiaris de les ajudes, les següents entitats radicades a la Comunitat Valenciana:
  
a) Societats científiques legalment constituïdes, col·legis professionals i altres entitats públiques o privades amb finalitat investigadora o de transferència de coneixements i tecnologia, o promoció de la innovació tecnològica, legal o estatutària i personalitat jurídica pròpia, sense finalitat de lucre.
  
b) Universitats valencianes i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenrotllament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o altres unitats d'investigació.
  
Article 4. Període de l'activitat
  
1. Amb caràcter general, les actuacions objecte d'esta convocatòria tindran una duració de dos anys. Només en casos excepcionals, degudament justificats, podran tindre una duració menor.
  
2. Es consideraran subvencionables les activitats realitzades des de l'1 de gener de 2004.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde, hauran de dirigir-se a la Secretaria Autonòmica d'Indústria i Comerç i es presentaran en l'imprés normalitzat, al registre de la Conselleria d'Indústria, Comerç i Turisme, carrer Colom número 32, de València, codi postal 46659, o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud es remeta per correu certificat, haurà de presentar-se en la corresponent oficina de correus, en sobre obert perquè puga ser estampat el segell de la data en l'imprés de sol·licitud.
  
2. El termini de presentació de les sol·licituds serà el comprés entre l'endemà de la publicació de la present orde en el DOGV i el 30 de juny de 2004, ambdós inclosos, excepte en la modalitat E, que s'admetran fins al 30 de juliol inclusivament.
  
3. Les sol·licituds seran presentades per l'entitat a la qual estiga adscrit el responsable de l'acció i hauran de comptar amb la firma del seu representant legal. Esta conformitat implica que l'entitat ha comprovat que la documentació presentada complix els requisits formals que establix la convocatòria i s'ajusta a la normativa del centre. Suposa així mateix el seu compromís de garantir la correcta realització de l'acció especial en el cas que esta siga finançada.
  
4. Les sol·licituds hauran d'anar acompanyades dels documents que a continuació s'assenyalen utilitzant, si és procedent, el corresponent imprés normalitzat:
  
a) Documentació acreditativa i identificadora del sol·licitant i del seu representant legal.
  
b) Còpia del DNI del responsable de l'acció.
  
c) Memòria en la qual s'especifique els objectius de la proposta, el pla de treball i el calendari d'execució, el pressupost detallat de l'acció distribuït per anualitats i l'import de l'ajuda sol·licitada, el cofinançament de l'acció i una altra informació rellevant en relació amb els criteris d'avaluació establits en l'article 7 i, si és procedent, amb els objectius específics de la corresponent modalitat d'ajuda.
  
d) Currículum vitae del responsable de l'acció o currículum conjunt de l'equip promotor.
  
e) Si és procedent, acord o conveni de col·laboració entre les diferents entitats.
  
f) Declaració responsable de les ajudes que s'hagen obtingut o sol·licitat per a la mateixa acció, en iniciar-se l'expedient.
  
g) Dades de domiciliació bancària segons model normalitzat a este efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Turisme i no hi hagen experimentat variació.
  
h) Documentació acreditativa de trobar-se el sol·licitant al corrent en les obligacions tributàries i enfront de la Seguretat Social que a continuació s'assenyala, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici corrent o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt, acreditarà esta circumstància per mitjà de declaració responsable.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació.
  
5. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta resolució resulte exigible, es requerirà a l'interessat perquè en un termini de 10 dies esmene la falta o acompanye els documents preceptius, amb indicació que, si així no ho fera, se'l tindrà per desistit de la seua petició.
  
Article 6. Instrucció del procediment
  
1. L'òrgan encarregat de la instrucció del procediment serà la Secretaria Autonòmica d'Indústria i Comerç que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.
  
2. La retirada de la documentació presentada, per a aquelles sol·licituds excloses, desistides o desestimades, podrà efectuar-se dins dels sis mesos següents a l'última resolució de la convocatòria. La documentació no arreplegada passat eixe termini, podrà ser destruïda.
  
3. La Secretaria Autonòmica d'Indústria i Comerç se reserva la facultat d'interpretar el contingut d'esta convocatòria.
  
Article 7. Avaluació i selecció
  
1. La Secretaria Autonòmica d'Indústria i Comerç podrà demanar al sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. L'avaluació i selecció de les accions d'articulació presentades es realitzarà per una Comissió de Valoració designada a este efecte pel secretari autonòmic d'Indústria i Comerç. Per al compliment de la seua comesa la Comissió podrà sol·licitar l'assessorament d'experts en les àrees corresponents.
  
3. La Comissió valorarà els aspectes següents:
  
a) Interés, rellevància i viabilitat de la proposta.
  
b) Oportunitat i adequació de la proposta als objectius generals de la convocatòria i, si és procedent, als objectius específics de la modalitat corresponent.
  
c) Qualitat de la cooperació: qualitat de l'associació i participació d'usuaris i/o altres agents del sector, en particular competència i coneixements científics i tecnològics, papers i funcions dins del consorci i complementarietat dels socis.
  
d) Contribució al desenrotllament econòmic regional: contribució que pot aportar l'acció al creixement econòmic valencià, en particular utilitat i ventall d'aplicacions, i qualitat dels plans d'explotació, incloent la credibilitat individual o associativa per a dur a terme les activitats d'explotació dels resultats obtinguts de l'actuació proposada i/o l'impacte econòmic general d'este.
  
e) Adequació dels recursos financers als objectius proposats i aportació financera acreditada d'altres entitats públiques o privades.
  
4. La Comissió de Valoració, a través del seu president, elevarà a l'òrgan competent per a resoldre, una proposta de resolució per a cada sol·licitud presentada en la qual s'inclourà, si és procedent, una proposta de finançament de l'acció determinada segons criteris de màxima eficiència en l'assignació de recursos. La Comissió es reunirà tantes vegades com considere oportú per a la resolució de les ajudes.
  
5. La dita Comissió se sotmetrà, quant al seu règim de funcionament, al que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Quantia i naturalesa de l'ajuda
  
1. Les ajudes previstes en esta convocatòria tindran forma de subvenció a fons perdut i podran finançar totalment o parcialment el pressupost acceptat i aprovat en la resolució de concessió. El règim de concessió serà el de concurrència competitiva. La seua quantia es determinarà en cada cas en el procés de selecció tenint en compte el resultat dels processos d'avaluació i seguiment, i les disponibilitats pressupostàries.
  
2. Les ajudes concedides seran compatibles amb altres ajudes o subvencions, qualsevol que siga la seua naturalesa i l'entitat que les concedisca, sempre que conjuntament no superen el cost total de l'acció. El sol·licitant haurà de declarar les ajudes que haja obtingut o sol·licitat per a la mateixa acció, tant en iniciar-se l'expedient com en qualsevol moment en què això es produïsca, i acceptarà les eventuals minoracions aplicables per al compliment d'allò anteriorment indicat.
  
Article 9. Conceptes susceptibles d'ajuda
  
1. Les ajudes previstes en esta convocatòria es destinaran a cobrir les despeses que estiguen relacionades directament amb el desenrotllament i execució de les activitats per a les que hagen sigut concedides.
  
2. Es considerarà despesa realitzada, la meritada dins de l'exercici en el qual es concedix la subvenció i a més amb anterioritat a l'acabament del període de justificació, encara que no conste l'efectiva acreditació del pagament.
  
3. Les ajudes podran aplicar-se als conceptes següents:
  
a) Despeses de personal ocasionades per la participació en l'acció de personal contractat, temporalment o en règim de formació, alié al vinculat estatutàriament o contractualment de forma permanent amb l'entitat sol·licitant, que podrà incorporar-se a l'acció durant tot o part del temps de duració previst, en règim de dedicació total o parcial, d'acord amb la normativa vigent i amb les normes de l'entitat beneficiària.
  
b) Despeses d'adquisició de material fungible i bibliogràfic. Les despeses de material d'oficina queden exclosos, per tindre la consideració de despeses generals.
  
c) Viatges i despeses de restauració i allotjament.
  
d) Altres despeses corrents o de funcionament directament relacionades amb l'actuació subvencionable.
  
4. Es podrà subcontractar l'activitat objecte de subvenció en este cas s'estarà al que disposa l'article 29 de la Llei 38/2003, de 17 de novembre, General de Subvencions.
  
5. No seran subvencionables les despeses corresponents a l'adquisició d'immobilitzat.
  
6. Amb caràcter general, no serà subvencionable l'IVA satisfet per l'adquisició de béns o servicis, i en general, qualsevol impost pagat pel beneficiari, llevat que acredite documentalment que forma part del cost de l'activitat a desenrotllar pel beneficiari, no sent susceptible de recuperació o compensació.
  
Article 10. Resolució i notificació
  
1. La concessió o denegació de les ajudes es realitzarà per resolució del conseller d'Indústria, Comerç i Turisme.
  
2. Les sol·licituds seran resoltes i notificades en el termini màxim de tres mesos a partir de la seua presentació. Transcorregut el dit termini sense que haja recaigut resolució expressa, s'entendran desestimades en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les subvencions concedides seran publicades en el DOGV amb expressió del programa i crèdit pressupostari al qual s'imputen, beneficiari, quantitat concedida i finalitat o finalitats de la subvenció
  
4. La resolució de concessió esgota la via administrativa i contra ella podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent o recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 11. Acceptació i resolució d'incidències
  
1. S'entendrà acceptada l'ajuda concedida, en els termes previstos en la seua resolució, si transcorreguts deu dies des de la notificació a l'entitat interessada, esta no hi haguera renunciat expressament per mitjà d'escrit dirigit a la Secretaria Autonòmica d'Indústria i Comerç.
  
2. Les entitats beneficiàries de les ajudes regulades en esta convocatòria hauran d'utilitzar la subvenció per a realitzar l'activitat o adoptar el comportament que fonamenta la concessió de la subvenció, en els termes de la resolució de concessió i justificaran la seua realització en els terminis establits, amb subjecció a les normes generals de procediment previstes en esta convocatòria.
  
3. L'òrgan competent per a la concessió de les ajudes, previs els informes que considere oportuns, resoldrà les incidències que es produïsquen amb posterioritat a la seua concessió, així com pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
Article 12. Pagament i justificació de les ajudes
  
1. Per a les modalitats A, B i C, podrà procedir-se al pagament de la totalitat de les quantitats concedides amb anterioritat a la realització de l'actuació en els termes establits en l'article 32.3 de la Llei 17/2003, de 30 de desembre, de Pressupostos de la Generalitat Valenciana per a l'exercici 2004, prèvia presentació pel beneficiari, si és procedent, d'aval bancari per les quanties anticipades, constituït d'acord amb la normativa vigent, en qualsevol de les Direccions Territorials d'Economia i Hisenda. La corresponent proposta de pagament de l'ajuda es cursarà, en pagament únic, quan transcorreguts deu dies des de la notificació de la resolució de concessió no s'ha renunciat a esta, tal com s'indica en l'article 11 d'esta orde.
  
2. En cas de no correspondre el pagament anticipat, este s'efectuarà a l'entitat sol·licitant de l'ajuda que conste en la resolució de concessió, una vegada realitzada l'activitat, prèvia presentació de la justificació corresponent.
  
3. La justificació de les ajudes el pagament de la qual s'haja anticipat es realitzarà abans del 31 de gener del següent exercici. En els altres casos es realitzarà amb caràcter general abans del 29 d'octubre, llevat que s'indique un altre termini en la resolució de concessió.
  
4. Per a la justificació de les ajudes es presentarà la documentació següent:
  
a) Les ajudes concedides a les entitats que hagen de retre comptes a la Generalitat Valenciana, que estan incloses permanentment en els plans d'auditories per mitjà de les quals es porta a terme el control financer, es justificaran per mitjà de certificat expedit per l'òrgan competent on s'expresse que l'ajuda ha sigut degudament registrada en la comptabilitat de l'entitat; que els fons percebuts s'han destinat a realitzar l'activitat per a la qual van ser concedits, que la documentació original acreditativa de la despesa realitzada es troba en les dependències d'esta, a disposició de la Secretaria Autonòmica d'Indústria i Comerç, de la Intervenció General de la Generalitat Valenciana i de la Sindicatura de Comptes i que l'import total de les despeses realitzades correspon a costos de l'activitat recolzada desenvolupada pel beneficiari, adjuntant una relació detallat o compte justificatiu de les esmentades despeses els imports de la qual totalitzen almenys el del pressupost incentivable acceptat i aprovat en la resolució de concessió. Estes entitats hauran de conservar els originals de les factures i altres justificants de despesa durant el període legalment establit.
  
b) Les restants entitats públiques o privades, hauran de presentar els originals o còpies compulsades dels justificants de les despeses realitzades (factures, nòmines, butlletins de cotització a la Seguretat Social i la resta de documents de valor probatori equivalent amb validesa en el tràfic jurídic mercantil o amb eficàcia administrativa), expedits d'acord amb la normativa vigent, a nom de l'entitat beneficiària i per import que totalitze almenys el del pressupost incentivable acceptat i aprovat en la resolució de concessió. En el cas de prestació de servicis per empreses de consultoria o assistència tècnica que supere la quantia de 12.000 euros, s'estarà al que s'ha disposat en l'art. 31.3 de la Llei 38/2003, de 17 de novembre, General de Subvencions. Si s'inclouen despeses de personal, a més s'adjuntarà un exemplar del document acreditatiu del contracte atorgat per l'autoritat competent d'acord amb les normes pròpies de l'entitat beneficiària.
  
5. Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades.
  
6. En aquells casos que es considere convenient, la Secretaria Autonòmica d'Indústria i Comerç podrà demanar la presentació de la informació complementària que considere oportuna.
  
Article 13. Renovació de l'ajuda
  
1. L'ajuda concedida per a la primera anualitat s'establirà en la resolució de concessió. L'import de la segona anualitat, si és procedent, es determinarà durant el procés de renovació, condicionat a l'existència de crèdit en els Pressupostos de la Generalitat Valenciana per a l'exercici 2005 i als resultats del seguiment cientificotècnic anual realitzat per la Secretaria Autonòmica d'Indústria i Comerç.
  
2. La renovació de l'ajuda així com la determinació de l'import d'esta, estarà condicionada a la presentació per part de l'Entitat beneficiària, en l'últim trimestre de l'exercici 2004, de la documentació següent:
  
a) Sol·licitud de renovació, segons model normalitzat.
  
b) Memòria justificativa del treball realitzat.
  
c) Documentació acreditativa de qualsevol variació experimentada en els requisits reunits i en la documentació aportada al mateix temps que la sol·licitud inicial.
  
d) Documentació acreditativa de trobar-se al corrent en les obligacions tributàries i enfront de la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda, si la vigència de l'aportada en el moment de la resolució de concessió no s'estenguera fins a la data de finalització de presentació de sol·licituds de renovació.
  
3. El règim de pagament d'estes ajudes serà el descrit en l'article anterior, sempre que ho autoritze la Llei de Pressupostos de la Generalitat Valenciana per a l'exercici 2005.
  
Article 14. Minoració i resolució de les ajudes
  
1. L'alteració d'alguna de les característiques de l'acció aprovada, l'incompliment de condicions i terminis establits en la resolució, la no execució parcial o inadequada de la despesa aprovada, la insuficient justificació de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud si en el seu conjunt excedixen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualssevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari en l'article 15, la variació de la finalitat de l'actuació o la falta de justificació de la realització del projecte o actuació, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Article 15. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. En particular, els beneficiaris estan obligats a:
  
a) Acreditar davant l'entitat que la concedix la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda.
  
b) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
c) Comunicar a l'entitat que la concedix, l'obtenció de subvencions o ajudes per a la mateixa finalitat, procedents de qualsevol administració o ens públic.
  
d) Donar adequada publicitat al patrocini de la Generalitat Valenciana en els treballs i activitats realitzats a càrrec d'estes ajudes.
  
Article 16. Seguiment i control de les accions
  
1. El seguiment cientificotècnic de les activitats subvencionades correspon a la Secretaria Autonòmica d'Indústria i Comerç, la qual establirà els procediments adequats per a això, i designarà, si és procedent, els òrgans, les comissions o els experts que considere necessaris per a realitzar les oportunes actuacions de seguiment i comprovació de l'aplicació de l'ajuda.
  
2. Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.
  
Article 17. Cessió de dades
  
La cessió de dades de caràcter personal i la transferència de dades a tercers, es realitzarà conforme al que s'ha establit en l'article 5 de l'Orde de 16 de desembre de 2002, de la Conselleria d'Economia, Hisenda i Ocupació, per la qual es disposa la creació d'una base de dades autonòmiques de subvencions i ajudes públiques.
  
DISPOSICIONS ADDICIONALS
  
Primera
  
1. En el cas que els documents exigits que hagen d'acompanyar a la sol·licitud d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del procediment administratiu comú, sempre que s'hi facen constar la data i l'òrgan o dependència on es presentaren o, si és el cas, s'emeteren i quan no hagen transcorregut més de 5 anys des de la finalització del procediment al qual corresponguen.
  
2. En els supòsits d'impossibilitat material d'obtindre el document, l'òrgan competent podrà requerir-ne al sol·licitant la seua presentació o, si de cas hi manca, l'acreditació per altres mitjans dels requisits a què fa referència el document.
  
Segona
  
De conformitat amb el que s'ha establit en la Llei 17/2003, de 30 de desembre, de Pressupostos de la Generalitat Valenciana per a l'exercici 2004, les ajudes objecte d'esta orde es finançaran segons la naturalesa de la despesa objecte de la subvenció, a càrrec de la secció 11, programa 722.10, línia T5724000, amb un import global màxim de 2.100.000,00 euros.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenrotllament i l'aplicació del que s'ha disposat en la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 2 d'abril de 2004
  
El conseller d'Indústria, Comerç i Turisme,
  
MIGUEL I. PERALTA VIÑES